รัฐบาลไทย-ข่าวทำเนียบรัฐบาล-ซุปเปอร์แมน! ประกันรายได้ ตัวช่วยพืชเกษตร !! “จุรินทร์-คุณหญิงกัลยา "ควงคู่ทัวร์ชัยภูมิ" แจกโฉนด-งบพัฒนา-ชูเดินหน้าประกันรายได้เกษตรกร
วันจันทร์ที่ 9 พฤษภาคม 2565
ซุปเปอร์แมน! ประกันรายได้ ตัวช่วยพืชเกษตร !! “จุรินทร์-คุณหญิงกัลยา "ควงคู่ทัวร์ชัยภูมิ" แจกโฉนด-งบพัฒนา-ชูเดินหน้าประกันรายได้เกษตรกร
พร้อมมอบโฉนดที่ดินและงบพัฒนาอาชีพเพื่อความยั่งยืนเกษตรกรไทย
วันที่ 7 พฤษภาคม 2565 เวลา 11.00 น.
นายจุรินทร์ ลักษณวิศิษฏ์ รองนายกรัฐมนตรีและรัฐมนตรีว่าการกระทรวงพาณิชย์ พร้อมด้วยคุณหญิงกัลยา โสภณพนิช รัฐมนตรีช่วยว่าการกระทรวงศึกษาธิการ นายไชยยศ จิรเมธากร รองเลขาธิการนายกรัฐมนตรี นายไกรสร กองฉลาด ผู้ว่าราชการจังหวัดชัยภูมิ นายสมยศ ภิราญคํา รองเลขาธิการสํานักงานกองทุนฟื้นฟูและพัฒนาเกษตรกร กรรมการจัดการหนี้ของเกษตรกร ผู้แทนเกษตรกรและผู้แทนหน่วยงานภาครัฐที่เกี่ยวข้อง ติดตามความคืบหน้าโครงการประกันรายได้เกษตรกรผู้ปลูกข้าว มันสําปะหลังและยางพารา มอบโฉนดที่ดินคืนให้เกษตรกร มอบเช็คชําระหนี้แทนเกษตรกรและเช็คโครงการฟื้นฟูและพัฒนาอาชีพเกษตรกร สมาชิกกองทุนฟื้นฟูและพัฒนาเกษตรกร จังหวัดชัยภูมิ ที่หอประชุมที่ว่าการอําเภอเกษตรสมบูรณ์ จ.ชัยภูมิ
นายจุรินทร์ กล่าวว่า พืชผลการเกษตรปีนี้ดีทุกตัว และที่นี่อยู่ในเขตชลประทาน ดินดี น้ําดี พืชผลดี วันนี้มันสําปะหลังกิโลกรัมละ 3.20 บาท ข้าวโพดเลี้ยงสัตว์ กิโลกรัมละ 11-12 บาท ยางก้อนถ้วย กิโลกรัมละ 30.30 บาท ซึ่งก่อนหน้านี้กิโลกรัมละ 10 บาท เมื่อเรามาแก้ไขปัญหาราคายางพาราดีขึ้น ทําให้มีเงินในกระเป๋าเพิ่มขึ้น และสําหรับผู้ที่ปลูกข้าวไว้กินขณะที่ราคาข้าวดี ราคาข้าวสารก็จะแพงขึ้น ไม่ต้องซื้อข้าวสารแพงขึ้น จะสามารถประหยัดเงินได้มากขึ้น แต่เมื่อไหร่ที่ราคาพืชเกษตรตกต่ํา จะมีนโยบายสําคัญคือนโยบายประกันรายได้เกษตรกร ซึ่งเป็นนโยบายของพรรคประชาธิปัตย์เป็นเงื่อนไขในการเข้าร่วมรัฐบาล เป็นตัวช่วยยามที่ราคาพืชเกษตรตกต่ํา ในพืชเกษตร 5 ชนิด คือ ข้าว มันสําปะหลัง ยางพารา ปาล์มน้ํามันและข้าวโพดเลี้ยงสัตว์ จะมีเงิน 2 ทาง จากราคาที่ขายในตลาดและเงินส่วนต่างจากรายได้ที่ประกัน โอนเข้าบัญชี ธ.ก.ส.โดยตรง นี่คือซุปเปอร์แมน ตัวช่วยในยามที่ข้าวราคาตก
แม้ปลูกข้าวไว้กินไม่ได้เอาไปขาย ก็ได้รับเงินส่วนต่างเหมือนกัน
เฉพาะจังหวัดชัยภูมิ ประกันรายได้ 3 ปีที่ผ่านมาช่วยเกษตรกรผู้ปลูกข้าวแล้ว 150,000 ราย โอนเงินส่วนต่างแล้ว 4,200 ล้านบาท ทําให้มีเงินส่วนต่างเฉลี่ยครัวเรือนละ 38,419 บาท สําหรับยางพาราประกันรายได้ ยางก้อนถ้วยที่กิโลกรัมละ 23 บาท ช่วยเกษตรกรชัยภูมิไปแล้ว 3 ปี 5,800 ราย โอนเงินส่วนต่างแล้ว 104 ล้านบาท ซึ่งช่วงหลังราคาเกินจากรายได้ที่ประกันทําให้ไม่ต้องโอนเงินส่วนต่าง เฉลี่ยที่เคยได้รายละ 31,000 บาท มันสําปะหลังประกันรายได้ที่กิโลกรัมละ 2.50 บาท ซึ่งเราเดินหน้าเป็นตัวช่วยยามยากให้กับพี่น้องยามที่พืชเกษตรราคาตก
และเรื่องหนี้สินเรามีกองทุนฟื้นฟูและพัฒนาเกษตรกร ซึ่งกองทุนฟื้นฟูฯเกิดขึ้นในปี 2542 สมัยรัฐบาลชวนสอง (นายชวน หลีกภัย เป็นนายกรัฐมนตรีครั้งที่ 2) เป็นผู้เริ่มต้นจัดตั้งกองทุนฟื้นฟูในยุคนั้น และในที่ประชุมคณะรัฐมนตรีมีรัฐมนตรีประจําสํานักนายกชื่อจุรินทร์ ลักษณวิศิษฏ์ ร่วมกันผลักดันจนกองทุนฟื้นฟูฯขึ้นและวันนี้ตนได้มีโอกาสเข้ามาดูแลอีกครั้งหนึ่ง เพื่อช่วยแก้ปัญหา 2 ข้อ 1.แก้ปัญหาหนี้สิน 2.แก้ปัญหาพัฒนาอาชีพเพื่อให้มีรายได้มาใช้หนี้ได้ในอนาคต
“ซึ่งกองทุนฟื้นฟูฯจะซื้อหนี้จากสถาบันการเงินโดยไม่มีการยึดที่ดินทํากินจากเกษตรกรและดอกเบี้ยเงื่อนไขพิเศษ เพื่อไม่ให้ที่ดินทํากินตกไปอยู่ในมือของนายทุน และจะมีโครงการช่วยฟื้นฟูพัฒนาชีวิตเกษตรกร โดยให้รวมกลุ่มจัดตั้งเป็นสหกรณ์ของบประมาณไปฟื้นฟูชีวิต เพื่อให้มีรายได้ยั่งยืนยังชีพต่อไป ซึ่งเป็นสิ่งที่พิสูจน์ว่าพวกเราทุกคน ทําได้ไวทําได้จริง ช่วยเหลือดูแลพี่น้องอย่างเป็นรูปธรรม และผู้ประสานงานที่ให้ตนได้มาพบกับพี่น้องในวันนี้คือ นายชยนนท์ คําเบ้า”นายจุรินทร์กล่าว
ผู้สื่อข่าวรายงานว่า ชาวชัยภูมิได้ให้การต้อนรับนายจุรินทร์อย่างอบอุ่นและมอบดอกไม้ บางส่วนถือป้ายขอบคุณและให้กําลังใจในการทํางาน พร้อมขอถ่ายรูปคู่กับนายจุรินทร์เป็นจํานวนมาก ได้มีชาวชัยภูมิตะโกนว่า “ขอให้ท่านเป็นนายก” ด้วย จากนั้นรองนายกฯได้เยี่ยมชมบูธต่างๆที่นําสินค้าที่มีชื่อเสียงของพื้นที่จังหวัดชัยภูมิมาจัดแสดงและจําหน่ายภายในงานอย่างเป็นกันเอง
ข้อมูลจากสํานักงานกองทุนฟื้นฟูและพัฒนาเกษตรกรจังหวัดชัยภูมิ ระบุว่า ภายในงานได้มีการมอบเช็คเงินโครงการฟื้นฟูและพัฒนาอาชีพเกษตรกรจํานวน 7 องค์กร 7 โครงการผู้เข้าร่วมโครงการจํานวน 797 คน เป็นเงินจํานวน 2,190,000 บาท โดย 7 องค์กรประกอบด้วย 1.กลุ่มไร่นาสวนผสมบ้านหัวสะพานหมู่ 8 2.องค์กรเกษตรกรส่งเสริมอาชีพบ้านฉนวน 3.กลุ่มเลี้ยงโคบ้านดอนไข่ผํา 4.กลุ่มสหพันธ์เกษตรกรบ้านใหม่ไทรงาม 5.สหพันธ์เกษตรกรแห่งประเทศไทยบําเหน็จณรงค์ 6.สหพันธ์เกษตรกรแห่งประเทศไทยลูกพญาแล 7.กลุ่มเกษตรผสมผสานพัฒนาอย่างยั่งยืนบ้านสารจอดใหม่ 1
และมอบเช็คเงินชําระหนี้แทนเกษตรกรจํานวน 3 สหกรณ์ 23 ราย จํานวนเงิน 4,533,585.08 บาท ซึ่ง 3 สหกรณ์ประกอบด้วย 1.สหกรณ์การเกษตรบ้านเขว้า จํากัด 2.สหกรณ์การเกษตรหนองบัวแดง จํากัด 3.สหกรณ์การเกษตรหนองบัวระเหว จํากัด
และยังมีเกษตรกรที่รับมอบโฉนดที่ดินและเกียรติบัตรอีกจํานวน 7 ราย